B4-0423, 0428, 0431, 0438, 0443, 0448, 0456, 0461 και 0471/95

Ψήφισμα σχετικά με την καταπολέμηση της μαφίας των ορμονών

Το Ευρωπαϊκό Κοινοβούλιο,

Α. βαθειά συγκλονισμένο από τη δολοφονία του επιθεωρητή-κτηνιάτρου κ. Karel Van Noppen στις 20 Φεβρουαρίου 1995,

Β. έχοντας υπόψη ότι ο θάνατος αυτός έρχεται να προστεθεί σε μια σειρά αποπειρών που συντελούνται εδώ και ορισμένα χρόνια στην Ευρώπη εις βάρος όσων καταγγέλλουν τη μαφία των ορμονών, και καταγγέλλοντας τις επανειλημμένες πράξεις βίας και εκφοβισμού έναντι εκείνων που μάχονται κατά τέτοιου είδους παράνομων πρακτικών,

Γ. έχοντας υπόψη την ανακοίνωση της Επιτροπής προς το Συμβούλιο και το Eυρωπαϊκό Κοινοβούλιο σχετικά με τον εντοπισμό των καταλοίπων στο κρέας (ορμονών, β-αγωνιστών και άλλων ουσιών),

Δ. έχοντας υπόψη τις προτάσεις κανονισμού (ΕΚ) του Συμβουλίου σχετικά με την απαγόρευση της χρησιμοποίησης ορισμένων ουσιών με δράση ορμονική, θυρεοστατική, και των β-αγωνιστών στη ζωική παραγωγή, για κερδοσκοπικούς λόγους (COM(94)0441) ((ΕΕ C 302 της 9.11.1993, σ. 8)) και (COM(94)0293) ((ΕΕ C 222 της 10.08.1994, σ. 16)),

Ε. επισημαίνοντας το ψήφισμά του της 26ης Μαΐου 1993 ((ΕΕ C 176 της 28.06.93, σ. 63)) για την ανακοίνωση της Επιτροπής προς το Συμβούλιο και το Κοινοβούλιο σχετικά με τα κατάλοιπα στο κρέας (ορμόνες, β-αγωνιστές και άλλες ουσίες), και τη γνωμοδότησή του της 19ης Απριλίου 1994 ((ΕΕ C 128 της 09.05.94, σ. 98)) σχετικά με πρόταση κανονισμού περί θεσπίσεως μέτρων ελέγχου για ορισμένες ουσίες και τα κατάλοιπά τους σε ζώντα ζώα και τα προϊόντα τους,

ΣΤ. λαμβάνοντας υπόψη τα πορίσματα και τις συστάσεις που διατύπωσε το 1989 η εξεταστική του επιτροπή όσον αφορά την χρησιμοποίηση αυξητικών ουσιών στην κτηνοτροφία,

Ζ. λαμβάνοντας υπόψη τους δικαιολογημένους φόβους που εξέφρασαν κρεοπώλες, κτηνίατροι, φαρμακοποιοί, παραγωγοί αγροτικών προϊόντων και καταναλωτές σχετικά με την συνεχιζόμενη παράνομη χρησιμοποίηση ορμονών και άλλων αυξητικών ουσιών στην κτηνοτροφία (αντιβιoτικών, β-αγωνιστών, ....),

Η. έχοντας υπόψη τα αυξανόμενα εμπόδια, τις απειλές και τις τεχνικές δυσχέρειες στις οποίες εκτίθενται οι κτηνίατροι κατά τον έλεγχο σφάγιων που προορίζονται για την ανθρώπινη διατροφή[semigr ] εκφράζοντας ζωηρή ανησυχία για τις διαστάσεις που αποκτά το φαινόμενο της διακίνησης ορμονών στην Ευρωπαϊκή Ένωση, διακίνηση η οποία φαίνεται να διευκολύνεται από συνεργαζόμενα δίκτυα ορισμένων υπηρεσιών των εθνικών διοικήσεων,

Θ. έχοντας υπόψη την μεγάλη σημασία που έχει για την Ευρωπαϊκή Ένωση η διατήρηση τομέα του βοείου κρέατος που να χαίρει της εμπιστοσύνης των καταναλωτών, καθώς και την επιτακτική ανάγκη διασφάλισης της δημόσιας υγείας,

Ι. λαμβάνοντας υπόψη ότι η εντατικοποίηση της βιομηχανικής κτηνοτροφίας στην ΕΕ προσφέρει το έναυσμα για την παράνομη χρησιμοποίηση ορμονούχων ουσιών,

ΙΑ. επισημαίνοντας την πρακτική της διαρκούς αλλοίωσης της χημικής σύνθεσης και του συνδυασμού των ουσιών που χρησιμοποιούνται για την αύξηση της παραγωγικότητας των ζώων, και τις συνακόλουθες δυσχέρειες εντοπισμού τους από τις υπηρεσίες ελέγχου, έχοντας δε υπόψη τα προβλήματα οριοθέτησης που ανακύπτουν μεταξύ των εγκεκριμένων φαρμάκων στον κτηνιατρικό τομέα και της παράνομης χρήσης τους ως αυξητικών ουσιών,

ΙΒ. έχοντας υπόψη την έρευνα για «τα κατάλοιπα αυξητικών ουσιών στο κρέας» την οποία πραγματοποίησε το TEST ACHAT (έκθεση που εκπονήθηκε για την Επιτροπή) και η οποία αποδεικνύει ότι υφίστανται προβλήματα σε όλα τα κράτη μέλη,

ΙΓ. λαμβάνοντας υπόψη ότι είναι απαραίτητο να διασφαλισθεί ότι το κρέας που παράγεται στην Ευρωπαϊκή Ένωση δεν περιέχει καθόλου απαγορευμένες ουσίες,

Το Ευρωπαϊκό Κοινοβούλιο,

1. εκφράζει τα συλλυπητήριά του προς την οικογένεια του επιθεωρητή-κτηνιάτρου κ. Karel Van Noppen και καταδικάζει το αποτρόπαιο έγκλημα που διέπραξε η οργάνωση της μαφίας των ορμονών[semigr ]

2. καταγγέλλει την παράλειψη του Συμβουλίου και το καλεί να εγκρίνει επειγόντως τις προαναφερθείσες προτάσεις κανονισμού (ΕΚ) του Συμβουλίου σχετικά με την απαγόρευση της χρησιμοποίησης ορισμένων ουσιών με δράση ορμονική, θυρεοστατική και των β-αγωνιστών στη ζωική παραγωγή, για κερδοσκοπικούς λόγους[semigr ]

3. καλεί την Επιτροπή να προτείνει νομική βάση για τη θέσπιση αυστηρού ελέγχου των εισαγωγών και την καθιέρωση υποχρέωσης εγγραφής σε μητρώα, που να διασφαλίζει την πληρότητα των ελέγχων ποσοτήτων παραγωγής των μεθόδων εμπορίας των κτηνιατρικών φαρμάκων[semigr ]

4. ζητεί από το Συμβούλιο να θεσπίσει επειγόντως κοινοτική νομοθεσία σχετικά με τους «β-αγωνιστές» (διανομείς, κλενβουτερόλη, «σκόνη του αγγέλου») που να απαγορεύει ρητά την χρησιμοποίηση των ουσιών αυτών την εκτροφή των ζώων, και ζητεί από το Συμβούλιο να διατηρήσει τους σημερινούς κανόνες που απαγορεύουν οποιαδήποτε χρησιμοποίηση ουσιών με δράση ορμονική ή θυρεοστατική[semigr ]

5. ζητεί να χορηγούνται τα κτηνιατρικά φάρμακα μόνον με συνταγή, και αποκλειστικά από εγκεκριμένους κτηνιάτρους, και να αναφέρονται υποχρεωτικά ενδείξεις σχετικά με τη φύση και διάρκεια της θεραπείας ζώων που προορίζονται για σφαγή με φάρμακα τα οποία θα μπορούσαν να χορηγηθούν καταχρηστικά ως αυξητικές ουσίες[semigr ]

6. τάσσεται υπέρ του σεβασμού των εκτρεφόμενων ζώων ως έμβιων όντων και ζητεί τη θέσπιση προδιαγραφών για κτηνοτροφία με σεβασμό στις ιδιαιτερότητες των ειδών και εκτροφή ζώων με βάση τις ανάγκες του είδους, και για έλεγχο της τήρησης των εν λόγω προδιαγραφών εκ μέρους των αρμόδιων αρχών[semigr ]

7. είναι της άποψης ότι η Ευρωπαϊκή Ένωση έχει επιτακτική ανάγκη από αποτελεσματικό και ενιαίο σύστημα ελέγχων (ενιαία εφαρμογή των οδηγιών που διέπουν τους ελέγχους, έλεγχοι των εθνικών εργαστηρίων εκ μέρους των κοινοτικών εργαστηρίων αναφοράς, ενιαίες τεχνικές ανάλυσης, ετήσια δημοσίευση των αποτελεσμάτων) και ζητεί από τα κράτη μέλη να ενισχύσουν πραγματικά την επιθεώρηση και τους ελέγχους όσον αφορά τη χρησιμοποίηση απαγορευμένων ουσιών στο κρέας[semigr ]

8. είναι της άποψης ότι το πρόβλημα έχει διασυνοριακό χαρακτήρα και ότι η μαφία των ορμονών πρέπει να καταπολεμηθεί σε διεθνές επίπεδο, θεωρεί ότι για να διαλυθούν τα κυκλώματα πρέπει κατάρχήν να ενισχυθούν κατάλληλα το μέσα της ομάδας δράσης της Επιτροπής με στόχο τον αποτελεσματικότερο συντονισμό των ενεργειών των εθνικών κυβερνήσεων και, παράλληλα, να δημιουργηθεί ειδικός διεθνής πυρήνας που θα ασχολείται με τον συντονισμό των διαθέσιμων πληροφοριών στα υπάρχοντα διεθνή δίκτυα και θα συγκεντρώνει τα στοιχεία αυτά σε ευρωπαϊκή τράπεζα δεδομένων στην οποία θα έχουν πρόσβαση οι διάφορες εθνικές υπηρεσίες εξακρίβωσης, ζητεί δε ρητώς η καταπολέμηση της παράνομης διακίνησης αυξητικών ουσιών να περιληφθεί στις αρμοδιότητες της Europol όταν αυτό το όργανο τεθεί σε λειτουργία[semigr ]

9. καλεί την Επιτροπή και το Συμβούλιο να επιβάλλουν αυστηρές ποινές σε περιπτώσεις παράνομης χρήσης φαρμάκων κατά την εκτροφή των ζώων, προβλέποντας ακόμη και την απαγόρευση της παραγωγής ή την εγκατάλειψη της επαγγελματικής δραστηριότητας από παραγωγούς κρεάτων ή κτηνιάτρους που χορηγούν ή χρησιμοποιούν παράνομα αυξητικές ορμόνες[semigr ]

10. καλεί την Επιτροπή να προωθήσει, βασιζόμενη και σε προηγούμενα ψηφίσματα που έχει εγκρίνει το Ευρωπαϊκό Κοινοβούλιο, ένα σύστημα με το οποίο ο έλεγχος της ποιότητας της παραγωγής κρέατος θα είναι εγγυημένος από το αγρόκτημα έως τον καταναλωτή[semigr ] κατά συνέπεια, πιστεύει ότι είναι απαραίτητη η θέσπιση ενός σήματος ποιότητας που θα αναγνωρίζεται σε ολόκληρη την Ευρωπαϊκή Ένωση[semigr ]

11. ζητεί από την Επιτροπή να χρηματοδοτεί κάθε χρόνο ανεξάρτητη έρευνα για την παρουσία καταλοίπων στο κρέας, καθώς και την ετήσια δημοσίευση των επισήμων αποτελεσμάτων του σχεδίου επιθεώρησης που αφορά τον εντοπισμό καταλοίπων στα ζώα και το κρέας, όπως προβλέπεται στο άρθρο 4 της οδηγίας του Συμβουλίου 86/469/ΕΟΚ ((ΕΕ L 275 της 26.09.1986, σ. 36))[semigr ]

12. ζητεί από την Επιτροπή να διοργανώσει σεμινάρια, εργαστήρια, και ανεπίσημες συναντήσεις μεταξύ εμπειρογνωμόνων των εθνικών υπηρεσιών εξακρίβωσης και των εργαστηρίων, προκειμένου να ενισχυθούν στο έπακρο οι ανταλλαγές μεταξύ των εθνικών αρμοδίων[semigr ]

13. θεωρεί ότι η Επιτροπή πρέπει, στο μέτρο του δυνατού, να ενσωματώσει σ' ένα γενικό νομοθετικό κείμενο όλες τις διατάξεις που αφορούν τη χρησιμοποίηση φαρμακευτικών προϊόντων στα ζώα και την επιθεώρηση και τον έλεγχο της χρησιμοποίησης αυτής, προκειμένου να απλοποιηθεί η νομική κατάσταση προς όφελος των αρμοδίων για την εφαρμογή αρχών, των παραγωγών, των κρεοπωλών, των καταναλωτών και των κτηνιάτρων[semigr ]

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών.